b'\n_START_ARTICLE_\nRusko-tur\xc5\xa1ka vojna (1735-1739)\n_START_SECTION_\nRuska diplomacija pred vojno\n_START_PARAGRAPH_\nRuska diplomacija je v letih 1732-1735 podpisala ve\xc4\x8d sporazumov s Perzijskim cesarstvom, ki je bilo od leta 1730 v vojni z Osmanskim cesarstvom,  in leta 1735 podprla Avgusta III. Poljskega in ne francoskega izbranca Stanislava I. Leszczynskega pri zasedbi poljskega prestola, s \xc4\x8dimer je uspela vzpostaviti zase  ugodno mednarodno ozra\xc4\x8dje.\n_START_SECTION_\nPotek vojne (1735-1738)\n_START_PARAGRAPH_\nCassus belli so bili pohodi krimskih Tatarov na Koza\xc5\xa1ki hetmanat (Ukrajina) konec leta 1735 in vojni pohod krimskega kana na Kavkaz. Leta 1736 so ruski generali sklenili osvojiti Azov in polotok Krim. _NEWLINE_Rusija je na predve\xc4\x8der vojne sklenila mirovni sporazum s Perzijo in ji vrnila ozemlje, ki ga je osvojila med rusko-perzijsko vojno 1722-1723  (Gan\xc5\xa1ki sporazum). _NEWLINE_20. maja 1736 je ruska Dnjeperska armada, ki je \xc5\xa1tela 62.000 mo\xc5\xbe, pod poveljstvom mar\xc5\xa1ala Burkharda Christopha von M\xc3\xbcnnicha z bliskovitim napadom osvojila krimske utrdbe v Perekopu in 17. junija zasedla Bah\xc4\x8disaraj.  Krimskemu kanu ni uspelo odbiti napada  in obraniti svojega ozemlja. Ruske ekspedicijske vojske so se leta 1736, 1737 in 1738  prebile skozi njegove obrambne polo\xc5\xbeaje in ga potisnile globoko na krimsko ozemlje. Tatarsko  plemstvo so uspele potisniti v hribe in prisilile kana Fatiha Gireja na beg na \xc4\x8crno morje. Rusi so po\xc5\xbegali Gozlev, Karasubazar in kanovo pala\xc4\x8do v Bah\xc4\x8disaraju in osvojili osmansko trdnjavo Azov. Sultan je kana Kaplana Gireja in Fatiha Gireja zaradi nesposobnosti odstavil.   _NEWLINE_V letih 1737-1739 so zaradi slabih sanitarnih pogojev na obeh straneh izbruhnile epidemije bolezni. Bolezen in pomanjkljiva oskrba sta  mar\xc5\xa1ala M\xc3\xbcnnicha prisilili na umik v Ukrajino. _NEWLINE_19. junija 1737 je ruska Donska armada z 28.000 mo\xc5\xbemi pod poveljstvom generala  Petra von Lacyja in  podporo Donskega ladjevja pod poveljstvom viceadmirala Petra Bredahla osvojila trdnjavo Azov.   Julija 1737 je M\xc3\xbcnnichova armada na juri\xc5\xa1 osvojila tur\xc5\xa1ko trdnjavo O\xc4\x8dakov. Na Krim je zatem vdrla tudi Lacyjeva armada s 40.000 mo\xc5\xbemi in junija osvojila Karasubazar, sedanji Belogorsk, potem  pa se je morala zaradi pomanjkanja zalog umakniti. Krimska kampanja se je leta 1738 kon\xc4\x8dala z ruskim umikom v Ukrajino. Rusija je med vojno izgubila pribli\xc5\xbeno 30.000 mo\xc5\xbe. V bojih je padlo samo 2.000 mo\xc5\xbe, druge \xc5\xbertve pa so bile posledica bolezni,  lakote in pomanjkanja._NEWLINE_Julija  1737 je v vojno proti Osmanskemu cesarstvu vstopila Habsbur\xc5\xa1ka monarhija in bila ve\xc4\x8dkrat pora\xc5\xbeena, med drugim v bitki pri Banja Luki 4. avgusta 1737  in Grocki 18. in 22.-23. julija 1739. Po osmanskem obleganju od 18. julija do septembra 1739 je izgubila tudi Beograd. Avgusta 1738 so se sprte strani za\xc4\x8dele v Nemirovu brez uspeha pogajati za sklenitev miru. Tega leta ni bilo kak\xc5\xa1nih ve\xc4\x8djih voja\xc5\xa1kih operacij. Ruska vojska se je morala zaradi izbruha kuge umakniti iz O\xc4\x8dakova in Kinbur\xc5\xa1ega polotoka._NEWLINE_Po podatkih v osmanskih virih so se med obleganjem trdnjave Ostrovica v bitki pri  Ostervit\xc4\x8datiku   in obrambi Buzina proti Avstrijcem borile tudi muslimanke iz Bosne. Mo\xc5\xa1ki in \xc5\xbeenske so skupaj branili trdnjavo \xc4\x8cetin. Po podatkih v avstrijskih virih so \xc5\xbeenske iz Bosne igrale pomembno vlogo v obrambi Novega  Pazarja, Zvornika, Ostrovice, \xc4\x8cetina, Buzina, Gradi\xc5\xa1ke in Banja Luke.  O juna\xc5\xa1tvih \xc5\xbeensk pri\xc4\x8dajo tudi francoski viri.\n_START_SECTION_\nZadnje obdobje vojne\n_START_PARAGRAPH_\nLeta 1739 je ruska armada pod  M\xc3\xbcnnichovim poveljstvov pre\xc4\x8dila Dnjeper, porazila Turke v bitki pri Stavu\xc4\x8danih, 19. avgusta osvojila trdnjavo  Hotin in zatem Ia\xc5\x9fi. Na balkanskem boji\xc5\xa1\xc4\x8du so Turki v bitki pri Grocki porazili Avstrijce in z njimi podpisali separatni Beograjski mirovni sporazum, verjetno zaradi novic o voja\xc5\xa1kih uspehih Rusov. Ker ste Rusiji grozila nevarnost \xc5\xa1vedske invazije in osmansko zavezni\xc5\xa1tvo s Prusijo, Poljsko in \xc5\xa0vedsko, je podpisu Beograjskega miru 29. septembra  1739 sledil podpis Ni\xc5\xa1kega miru, ki je kon\xc4\x8dal vojno. Rusija je s podpisom miru dobila Azov in utrdila svojo oblast v Zaporo\xc5\xbeju._NEWLINE_Za Avstrijo se je vojna izkazala za hud poraz. Ruski sile so bile v vojni veliko bolj uspe\xc5\xa1ne, vendar so zaradi bolezni izgubile  ve\xc4\x8d deset tiso\xc4\x8d vojakov. Izgube na osmanski strani je nemogo\xc4\x8de oceniti.'